钦定古今图书集成/明伦汇编/氏族典/第395卷 > 李革
## 钦定古今图书集成/明伦汇编/氏族典/第395卷 > 李革

按《金史李革传》：“革字君美，河津人。父馀庆，三至廷试，
不遂，因弃去。革，大定二十五年进士，调真定主簿，察
廉迁韩城令，同知州事。纳富商赂，以岁课军须配属
县，革独不听，提刑司以为能。迁河北东路转运都勾
判官，太原推官。丁母忧，起复，迁大兴县令、监察御史同知昭义军节度事。丁父忧，起复，签南京按察事。贞”
祐三年，迁户部侍郎，知开封府事，户部吏部尚书、陕
西行省参议官。四年，拜参知政事。是岁，大元兵破潼
关，革自以执政，失备御之策，上表请罪，不许，罢为绛
阳军节度使。兴定元年，以知平阳府事为河东行省。
二年十月，平阳被围，裨将李怀德缒城降兵自城东
南入，左右请革上马突围出，革叹曰：“吾不能保此城，
何面目见天子！”乃自杀。赠尚书左丞。